《同游钟山分得尘字》
明代·王祎

名境居近甸，胜游属芳辰。宝珠佛塔现，珍葩御园春。

曾是布金地，乃复劫火尘。迹陈情所感，理契意爰臻。

探奥穷䆗窱，烛遐极嶙峋。跻攀稍毕景，俯仰殊伤神。

吾将谢往业，庶以侪前人。

作者简介：王祎(yī)[公元一三二一年至一三七三年]（一作袆），字子充，义乌来山人，后依外祖父居青岩傅。生于元英宗至治元年，卒于明太祖洪武五年，年五十二岁。幼敏慧。及长，师柳贯、黄溍，遂以文章著名。太祖召授江南儒学提举。后同知南康府事，多惠政。洪武初，诏与宋濂为总裁，与修元史。书成，擢翰林待制。以招谕云南，死于节，谥忠文。祎著有《王忠文公集》二十四卷，及大事记续编，《四库总目》又曾重修革象新书，并传于世。